EL Επίσημη Εφημερίδα της Ευρωπαϊκής Ένωσης L 13/24

ΚΑΝΟΝΙΣΜΌΣ (ΕΕ) 2018/75 ΤΗΣ ΕΠΙΤΡΟΠΉΣ

της 17ης Ιανουαρίου 2018

για την τροποποίηση του παραρτήματος του κανονισμού (ΕΕ) αριθ. 231/2012 σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τις προδιαγραφές της μικροκρυσταλλικής κυτταρίνης [E 460 (i)]

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 14,

Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5,

Εκτιμώντας τα ακόλουθα:

(1) Ο κανονισμός (ΕΕ) αριθ. 231/2012 της Επιτροπής (3) θεσπίζει προδιαγραφές για τα πρόσθετα τροφίμων που αναφέρονται στα παραρτήματα II και III του κανονισμού (ΕΚ) αριθ. 1333/2008.

(2) Οι προδιαγραφές αυτές μπορούν να επικαιροποιούνται σύμφωνα με την ενιαία διαδικασία που προβλέπεται στο άρθρο 3 παράγραφος 1 του κανονισμού (ΕΚ) αριθ. 1331/2008, είτε με πρωτοβουλία της Επιτροπής είτε έπειτα από σχετική αίτηση.

(3) Στις 8 Φεβρουαρίου 2016 υποβλήθηκε αίτηση για την τροποποίηση των προδιαγραφών που αφορούν το πρόσθετο τροφίμων μικροκρυσταλλική κυτταρίνη [E 460 (i)]. Η αίτηση κοινοποιήθηκε στα κράτη μέλη σύμφωνα με το άρθρο 4 του κανονισμού (ΕΚ) αριθ. 1331/2008.

(4) Η τρέχουσα προδιαγραφή όσον αφορά τη διαλυτότητα του προσθέτου τροφίμων «μικροκρυσταλλική κυτταρίνη [Ε 460 (i)] έχει ως εξής: «Αδιάλυτη σε νερό, αιθανόλη, αιθέρα και αραιά ανόργανα οξέα. Λίγο διαλυτή σε διάλυμα υδροξειδίου του νατρίου».

(5) Ο αιτών ζητεί η προδιαγραφή όσον αφορά τη διαλυτότητα του εν λόγω προσθέτου τροφίμων να τροποποιηθεί ως εξής: «Αδιάλυτη σε νερό, αιθανόλη, αιθέρα και αραιά ανόργανα οξέα. Πρακτικά αδιάλυτη ή αδιάλυτη σε διάλυμα υδροξειδίου του νατρίου».

(6) Στη γνώμη που εξέδωσε στις 24 Ιανουαρίου 2017 (4), η Ευρωπαϊκή Αρχή για την Ασφάλεια των Τροφίμων («η Αρχή») κατέληξε στο συμπέρασμα ότι η τροποποίηση των προδιαγραφών όσον αφορά τη διαλυτότητα της μικροκρυσταλλικής κυτταρίνης [Ε 460 (i)] που πρότεινε ο αιτών δεν προκαλεί ανησυχίες ως προς την ασφάλεια. Ωστόσο, η Αρχή συνέστησε ότι η συγκέντρωση του διαλύματος υδροξειδίου του νατρίου που πρέπει να χρησιμοποιείται στη δοκιμή διαλυτότητας θα πρέπει να αναφέρεται στις προδιαγραφές της ΕΕ.

(7) Κατά συνέπεια, κρίνεται σκόπιμο να τροποποιηθεί η περιγραφή της διαλυτότητας του προσθέτου τροφίμων μικροκρυσταλλική κυτταρίνη [Ε 460 (i)] σε διάλυμα υδροξειδίου του νατρίου (συγκέντρωση: 50 g NaOH/L) σε «πρακτικά αδιάλυτη ή αδιάλυτη».

(8) Συνεπώς, ο κανονισμός (ΕΕ) αριθ. 231/2012 θα πρέπει να τροποποιηθεί αναλόγως.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα του παρόντος κανονισμού

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Ιανουαρίου 2018. Για την Επιτροπή Ο Πρόεδρος Jean-Claude JUNCKER

(1) ΕΕ L 354 της 31.12.2008, σ. 16.

(2) ΕΕ L 354 της 31.12.2008, σ. 1.

(3) Κανονισμός (ΕΕ) αριθ. 231/2012 της Επιτροπής, της 9ης Μαρτίου 2012, σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου (ΕΕ L 83 της 22.3.2012, σ. 1).

(4) Ομάδα ANS της EFSA (ομάδα της EFSA για τα πρόσθετα τροφίμων και τις πηγές θρεπτικών συστατικών που προστίθενται στα τρόφιμα), 2017. Ασφάλεια της προτεινόμενης τροποποίησης των προδιαγραφών για τη μικροκρυσταλλική κυτταρίνη [E 460 (i)] ως πρόσθετο τροφίμων (Safety of the proposed amendment of the specifications for microcrystalline cellulose (E 460(i)) as a food additive). EFSA Journal 2017·15(2):4699, 7 σ. doi:10.2903/j.efsa.2017.4699